„Duminică, în jurul orei 12,30, poliţişti din cadrul Secţiei 13 Poliţie, aflaţi în exercitarea atribuţiilor de serviciu, într-o zonă din Sectorul 3, au observat în trafic un autoturism, condus de către un bărbat, al cărui comportament afişat le-a atras atenţia. Astfel, s-a procedat la urmărirea şi oprirea acestuia, folosindu-se semnalele acustice şi luminoase, context în care şoferul a oprit, apoi a abandonat autoturismul şi a fugit”, potrivit unui comunicat al Direcţiei Generale a Poliţiei Municipiului Bucureşti (DGPMB) transmis, luni, către Agerpres.
Poliţist din cadrul Poliţiei Capitalei – Serviciul Investigaţii Criminale, care se afla în timpul liber, l-a urmărit pe bărbat, și astfel a ajuns să îl prindă și să îl imobilizeze pe individ într-un parc din apropiere.
„În urma legitimării şi verificării persoanei în cauză, efectuate de către poliţiştii veniţi în sprijin, s-a stabilit că persoana în cauză, un bărbat în vârstă de 44 de ani, nu poseda permis de conducere pentru nicio categorie de autovehicule”, arată sursa citată.
Tot în urma verificărilor, s-a mai stabilit că acesta era urmărit naţional, întrucât la data de 18 martie 2021 Judecătoria Olteniţa a emis pe numele bărbatului un mandat de executare a pedepsei cu închisoarea, fiind condamnat la pedeapsa cu închisoarea de 3 ani şi 6 luni.
Bărbatul care era urmărit național a fost încarcerat într-un penitenciar.
În acest moment, sunt efectuate cercetări de către poliţiştii Secţiei 13 Poliţie, sub supravegherea Parchetului de pe lângă Judecătoria Sectorului 3, sub aspectul săvârşirii infracţiunii de conducerea unui vehicul fără permis de conducere.